Meta Simon Busuttil ipponta subgħajh lejn il-Gvern u akkużah li qed jhedded id-demokrazija, ħafna kienu tal-fehma li dan id-diskors kien ikun iktar f'loku li kieku sar quddiem il-mera. Ix-xeni ta' quddiem il-Qorti li rajna l-ġimgħa li għaddiet diffiċli biex wieħed jinsiehom.Dan l-episodju traġi-komiku kien eżempju mill-iktar ċar tal-mod li bih l-Oppożizzjoni qed timmina d-demokrazija u l-istituzzjonijiet ta' pajjiżna. L-iktar fattur evidenti kien bla dubju l-aggressività esibita mill-partitarji Nazzjonalisti, fejn ġurnalisti spiċċaw aggrediti minn persuna qrib ta' Busuttil, liema aġir Busuttil qatt ma kkundanna. Iktar minn hekk, meta l-membri tal-Oppożizzjoni nġabru quddiem il-Qorti biex jipprotestaw kontra d-deċiżjoni ta' ċittadin privat li juża l-għodda legali disponibbli lilu sabiex inaddaf ismu, kienu qed jheddu l-iktar dritt bażiku f'demokrazija, fejn kull bniedem għandu d-dritt li jirrikorri quddiem il-Qorti għall-ġustizzja. Iżda l-ħsara tal-Oppożizzjoni ma waqfitx hawn. Busuttil għamel minn kollox biex jagħti l-impressjoni li l-forzi tal-ordni u l-ġudikatura f'pajjiżna huma suġġetti għall-pressjoni politika. Din l-idea fażulla mhux biss tħammeġ lil dawn l-istituzzjonijiet importanti f'għajnejn il-poplu Malti, iżda wkoll tibdel il-perċezzjoni ta' pajjiżna f'għajnejn il-barranin. Iżda l-bużżieqa kbira li nefħet l-Oppożizzjoni nfaqgħet f'wiċċha din il-ġimgħa. F'żewġ każijiet separati bejn il-Ħamis u l-Ġimgħa kien ikkonfermat kemm il-Gvern ma jindaħalx fil-ħidma tal-forzi tal-ordni jew tal-ġudikatura, la biex jipproteġi lil nies qrib tiegħu, u wisq inqas biex jikkastiga lil min ma jaqbilx miegħu. Nhar il-Ħamis is-Sindku Laburista taż-Żurrieq Natius Farrugia kien ikkundannat intortament għal erbat ijiem ħabs wara li sar żball fis-sentenza tal-appell. Il-każ kien bejn Farrugia u Daphne Caruana Galizia, u jmur lura għall-2013. Farrugia laħaq ittieħed fil-Faċilità Korrettiva ta' Kordin fejn qatta' sagħtejn sħaħ, sakemm is-sitwazzjoni ġiet rimedjata meta l-Imħallef innifsu induna bl-iżball u talab maħfra presidenzjali, peress li hu nnifsu ma setax jibdel is-sentenza. Farrugia, li ilu snin twal jirrappreżenta lill-Partit Laburista, ma ngħata l-ebda trattament speċjali, u kellu jbati ta' dan l-iżball uman bħal kull ċittadin ieħor. Minkejja t-trawma u x-xokk li għadda minnhom, Farrugia m'għamilx xenati għax ippretenda trattament differenti bħala politiku. Dan għall-kuntrarju ta' dak li għamel Jason Azzopardi quddiem il-midja. U dan iwassalna għat-tieni sentenza ta' din il-ġimgħa, li tkompli tikkonferma kemm il-każ bejn Peter Paul Zammit u Jason Azzopardi nfetaħ purament fuq l-inizjattiva ta' ċittadin privat, u li ma kien hemm l-ebda tentattiv mill-Gvern biex jingħalaq ħalq Azzopardi, kif l-Oppożizzjoni allegat. Wara dawk ix-xeni kollha u l-kommozzjoni li l-PN ħoloq quddiem il-Qorti l-ġimgħa l-oħra, issa Azzopardi ħareġ illiberat għax ma nstabx ħati li mmalafama lil Zammit. Għalhekk, f'temp ta' jumejn il-poplu seta' jassisti għal każ li nqata' kontra sindku Labursita li spiċċa l-ħabs intortament, u każ li nqata' favur deputat Nazzjonalista. Immaġinaw ftit li kieku l-Prim Ministru jibda jimxi bl-istess irresponsabbiltà tal-Kap tal-Oppożizzjoni, fejn jagħmel konferenza quddiem il-Qorti b'rabta ma' każ ta' ċittadin privat u jidħol fl-awla biex bħal donnu joħloq xi pressjoni fuq il-ġudikanti. Jekk qatt kien hemm dubju, illum huwa ċar daqs il-kristall min miż-żewġ partiti qed ikun ta' theddida għad-demokrazija.